《罗汉石》
宋代·曾季貍

吾闻大幻师，种种示方便。
虽於土石中，神力亦周遍。
君看此翠土，乃有罗汉面。
殷勤作礼相，形质皆可辨。
初观顶相殊，次观双足现，
僧袍如轻绡，风举势转旋。
得非方广尊，影落此石片。
千年磨不尽，若坚金百炼。
我来一瞻敬，赞叹未曾见。
摩挲谛玩久，欲去反留恋。
叮咛善守护，尊者俱神变。
会当清夜阑，神光照金殿。

作者简介：抚州临川人，字裘父，号艇斋。曾宰曾孙。师事吕本中、韩驹，又与朱熹、张栻游。举进士不第，终身隐居，人争荐之，皆不起。有《艇斋杂著》、《论语训解》、《艇斋诗话》。